Den ene kvinnen hjalp Paris-terroristen. Den andre ble politiets nøkkelvitne
Fredag den 13. november i fjor gikk terrorister til angrep flere steder i Frankrikes hovedstad. Til sammen 130 personer ble drept i angrepene mot fotballstadion Stade de France, restaurantene Le Carillon, Le Petit Cambodge og La Belle Equipe og konsertstedet Bataclan. En av hovedmennene bak angrepene, Abdelhamid Abaaoud, var etter angrepene på frifot. Nå avslører The Washington Post at Abaaoud etter angrepene møtte to kvinner to dager etter angrepene. Den ene var hans egen kusine, Hasna Aitaboulachen. Den andre kvinnen hadde fungert som kusinens «reserve-mor» i mange år. Se bildene fra innsiden: Slik ser terrorleiligheten ut etter aksjonen Møtet, som skulle vise seg å være avgjørende for at Abaaoud tre dager senere ble sporet opp i en leilighet i bydelen Saint-Denis i Paris, fant sted ved 21.30-tiden søndag 15. november, to dager etter angrepene. Etter å ha fått en medhjelper til å ringe kusinen og forklare henne hvor hun skal møte ham, kom Abaaoud ut fra sitt gjemmested. Kusinen skal ha kastet seg i armene på terroristen. Men den andre kvinnen, som var med uten å vite hvem de skulle møte, kjente det gikk kaldt nedover ryggen hennes da hun kjente igjen mannen de møtte. – Jeg hadde sett ham på TV, skal hun ifølge The Washington Post senere ha forklart til politiet. Etter angrepene i Paris hadde bilder av Abaaoud blitt vist på TV i Frankrike. Blant annet ble det vist videobilder fra Syria hvor 29-åringen drar flere døde kropper etter en bil. Les også: Paris-terroristene – fra festløver til jihad Den andre kvinnen, som er i 40-årene, kontakter politiet dagen etter møtet. I et intervju med The Washington Post sier kvinnen at hun mener det er viktig at allmennheten får vite at det avgjørende tipset som gjorde at terroristen ble tatt, kom fra en muslimsk kvinne. – Det er viktig at verden vet at jeg selv er muslim. Det er viktig for meg at folk vet at det Abaaoud og de andre gjorde ikke har noe med islam å gjøre, sier hun til den amerikanske avisen. I dagene etter at Aitboulachen og kvinnen i 40-årene møtte terroristen, hjalp sistnevnte terrorpolitiet med å finne ut hvor Abaaoud gjemte seg. Samtidig prøvde Aitboulachen å finne en leilighet for terroristen kunne gjemme seg. Til slutt fant hun en leilighet i bydelen Saint-Denis. Tirsdag kveld forlot Aitboulachen «reserve-moren» for siste gang, og ga inntrykk av at de ikke kom til å møtes på en stund. Kvinnen i 40-årene spurte da hvordan hun kunne få tak i Aitboulachen, som oppga en adresse i Saint-Denis. Onsdag morgen slo politiet voldsomt til mot adressen i en syv timer lang aksjon. Over 5000 skudd skal ha blitt avfyrt, og aksjonen endte med at en uidentifisert mann sprengte seg i luften med en selvmordsvest. Både Abaaoud og Aitboulachen ble drept i politiaksjonen. Først trodde politiet at Aitboulachen hadde sprengt seg selv, men det viste seg senere at det var en annen persons selvmordsbelte som drepte henne. VG Spesial: Dette er ofrene Frankrikes president Francois Hollande sa på en pressekonferanse samme dag som aksjonen i Saint-Denis at et nøkkelvitne hadde hjulpet myndighetene med å identifisere Abaaoud på fransk jord og ledet politiet til leiligheten hans. Kvinnen i 40-årene var dette nøkkelvitnet. Kvinnen i 40-årene fikk politibeskyttelse etter politiaksjonen i Saint-Denis, men sier til Washington Post at hun fremdeles ikke føler seg trygg. – Jeg føler meg ikke lenger trygg når jeg går rundt. Abaaoud sa at de hadde mange operative terrorister rundt omkring, og det kan være hver som helst rundt oss.
To dager etter terrorangrepene i Paris møtte den etterlyste hovedmannen Abdelhamid Abaaoud to kvinner. Den ene kjente ham. Den andre kjente ham igjen. hovedmannen Abdelhamid Abaaoud to kvinner. Den ene kjente ham. Den andre kjente ham igjen.